කඹුරුපිටිය පමණක් නොව රටම කම්පාවට පත් කරමින් පියා සහ දරු තුන් දෙනෙකු එල්ලී මැරුණ කඹුරුපිටිය- රන්සෑගොඩ උතුර, බෙරලිඅතුර ප්‍රදේශයේ සිද්ධියට මාසයකට පසු එම පවුලේ මව පොලිසියට පැමිණ ප්‍රකාශයක් ලබා දී තිබෙනවා.දැනට ඉතිරිව සිටින පවුලේ එකම හා වැඩිමහල් පුතු වන රන්සෑගොඩ සුදත්ත හිමියන් සමග ඇය කඹුරුපිටිය පොලිසියට පැමිණ තිබෙනවා.පසුගිය ජුනි මස 26 වන දින නිවස ඉදිරිපිට තිබු ගස් දෙකක ගෙල වැළලාගෙන මියගොස් තිබුණේ 43 හැවිරිදි පියා වන වික්‍රමතුංග ආරච්චි පතිරණගේ ප්‍රියන්ත, වැඩිමහල් දියණිය වූ 16 හැවිරිදි වික්‍රමතුංග ආරච්චි පතිරණගේ කෞශල්‍යා, බාල දියණිය වන 10 හැවිරිදි වික්‍රමතුංග ආරච්චි පතිරණගේ හිරුණි මෙන්ම බාල පුතු වන 14 හැවිරිදි රන්සෑගොඩ මංගල හිමියන්.සිද්ධියෙන් පසු  එම පවුලේ ඉතිරිව ඇත්තේ අම්මා වන තිරිමාදුව ශ්‍රියානි සහ වැඩිමහල් පුතු වන රත්නපුර හංගමුව ජයබෝධි විහාරවාසි රන්සෑගොඩ සුදත්ත හිමියන් පමණයි.අගහිඟකම පැවතියද ඉතා සතුටින් ජීවත් වූ මෙම පවුලේ පියා කුරුඳු තලන්නෙකු වූ අතර වර්ෂය පුරාම රැකියාව කිරීමට නොමැතිකම හේතුවෙන් නිතර ආර්ථික අපහසුතාවලට මුහුණ පෑ නිසා පවුල තුල අරවුල්ද ඇති වුනා.යම්තම් හෝ පවුල ජීවිතය ගැට ගහගෙන යායුතු නිසාත් ප්‍රියන්ත හා ශ්‍රියානි අකමැත්තෙන් වුවද තම පුතුන් දෙදෙනාම ශාසනයට පූජා කිරීමට තීරණය කළා.රන්සෑගොඩ උතුර කනිෂ්ඨ විද්‍යාලයේ 11 සහ 05 වැනි ශ්‍රේණිවල ඉගෙනුම ලබමින් සිටි දියණියන් දෙදෙනාගෙන් එක අයෙක් මෙවර සාමාන්‍ය පෙළ විභාගයට මුහුණ දීමට සූදානමින් සිටි අතර අනෙක් දුව අගෝස්තු මස පැවැත්වෙන ශිෂ්‍යත්ව විභාගයට පෙනී සිටීමට නියමිතව සිටියා.පියා ඇතැම් අවස්ථාවල බීමත්ව පැමිණ ආරවුල් ඇතිකර ගෙන තිබුනත්  ඒ කිසිදු ආරවුලක් පොලිසිය දක්වා දුරදිග නොගිය අතර සිදුවූ​යේ මව තම සැමියා හා දරුවන් නිවසේ තබා ඇයගේ වැලිගම පිහිටි මහගෙදර වෙත යාම පමණයි.